ກຸ່ມລັດອິສລາມ ບໍ່ສາມາດ ສົ່ງກຳລັງໄປໜຸນ ທີ່ເມືອງ Mosul 
ແນວໂຮມ ກ່າວວ່າ ມີພວກນັກລົບ ຂອງກຸ່ມລັດອິສລາມ ຫລາຍກວ່າ 4,500 ຄົນ ຍັງເຫຼືອຢູ່ໃນເມືອງ Mosul ເພື່ອປ້ອງກັນເມືອງດັ່ງກ່າວ.
ຂະໜາດຂອງກຳລັງ ທີ່ປະໄວ້ສຳລັບປ້ອງກັນ ເມືອງ Mosul ທີ່ໝັ້ນແຫ່ງສຸດທ້າຍຂອງກຸ່ມຫົວຮຸນແຮງລັດອິສລາມໃນອີຣັກ ໄດ້ຖືກຕັດລົງຫຼາຍເຖິງສອງສ່ວນສາມໃນຂະນະ ທີ່ຍັງອີກບໍ່ເທົ່າໃດອາທິດ ກຳລັງຂອງອີຣັກກໍຈະເປີດສາກບຸກໂຈມຕີຂັ້ນເດັດຂາດເພື່ອ ຍຶດເອົາເມືອງດັ່ງກ່າວຄືນມາ ເຈົ້າໜ້າທີ່ທະຫານອາເມຣິກັນ ກ່າວໃນວັນພະຫັດວານນີ້ວ່າ ກຸ່ມລັດອິສລາມມີພວກນັກລົບປະມານ 3,000 ຫາ 4,500 ຄົນ ເຫຼືອໄວ້ທີ່ເມືອງ Mosul ໂດຍ ເວົ້າວ່າ ເປັນກຳລັງປະສົມລະຫວ່າງພວກນັກລົບອີຣັກແລະຊາວຕ່າງປະເທດ ພັກເອກ John Dorrian ໂຄສົກຂອງ ປະຕິບັດການ Inherent Resolve ກ່າວຕໍ່ພວກນັກຂ່າວທີ່ທຳນຽບຫ້າແຈ ຜ່ານທາງວີດີໂອ ຈາກນະຄອນຫຼວງແບັກແດດວ່າ “ພວກເຂົາ ຮູ້ດີວ່າພວກເຂົາບໍ່ສາມາດທີ່ຈະຕ້ານຢັນການບຸກໂຈມຕີໄດ້ ” ມາຈົນຮອດເດືອນກໍລະກົດແລ້ວ ເປັນທີ່ເຊື່ອກັນວ່າກຸ່ມລັດອິສລາມມີພວກນັກລົບຫຼາຍ ເຖິງ 10,000 ຄົນທີ່ເມືອງ Mosul ນັບແຕ່ນັ້ນມາ ການກະປະມານຂອງແນວໂຮມແມ່ນສືບຕໍ່ປັບປ່ຽນຕົວເລກຫລຸດລົງເລື້ອຍໆ ໃນຂະນະທີ່ອົງການສືບລັບສະແດງໃຫ້ເຫັນວ່າ ພວກຜູ້ນຳຂອງກຸ່ມລັດອິສລາມຫຼາຍໆຄົນແລະຄອບຄົວຂອງພວກເຂົາ ໄດ້ຫຼົບໜີອອກຈາກເມືອງ Mosul ໄປຍັງເມືອງ Raqqa ທີ່ໝັ້ນຂອງກຸ່ມດັ່ງກ່າວໃນປະເທດຊີເຣຍ ພວກຜູ້ນຳຂອງທະຫານບ້ານອີຣັກ ຍັງແຈ້ງໃຫ້ວີໂອເອຊາບວ່າ ມີຫລັກຖານທີ່ສະແດງ ໃຫ້ເຫັນວ່າພວກນັກລົບຕ່າງປະເທດຫຼາຍໆຄົນ ຊຶ່ງເຄີຍປະຈຳການຢູ່ທີ່ ເມືອງ Mosul ກໍໄດ້ພາກັນຫລົບໜີໄປຈາກເມືອງດັ່ງກ່າວຄືກັນ ຍິ່ງໄປກວ່ານັ້ນ ການພະຍາຍາມຂອງກຸ່ມລັດອິສລາມ ທີ່ຈະສົ່ງກຳລັງໄປເສີມ ທີ່ເມືອງ Mosul ແມ່ນໄດ້ມີຂຶ້ນແບບຈຳກັດ ຍ້ອນການໂຈມຕີທາງອາກາດຂອງສະຫະລັດແລະ ແນວໂຮມ ພັກເອກ Dorrian ກ່າວວ່າ “ແບບທີ່ເປັນຂະບວນນ້ອຍໆ ສິ່ງທີ່ທ່ານເຫັນແມ່ນເປັນຂະບວນນ້ອຍໆ ມີພວກນັກລົບບໍ່ຮອດສິບຄົນ ທີ່ມີຖົງເປ້ທາງຫຼັງ ແລະຮູບແບບໃນທຳນອງນັ້ນ ” ທ່ານກ່າວວ່າ “ພວກເຂົາບໍ່ສາມາດເຄື່ອນຍ້າຍເປັນຂະບວນໃຫຍ່ ການຈັດຕັ້ງແລະຂະບວນລົດ ” ອີງຕາມພວກເຈົ້າໜ້າທີ່ແລ້ວ ພວກນັກລົບຂອງກຸ່ມລັດອິສລາມທີ່ສາມາດເລັດລອດເຂົ້າໄປເຖິງເມືອງ Mosul ໄດ້ ແມ່ນມາຈາກບໍລິເວນທາງທິດເໜືອ ໂດຍຖອຍມາຈາກເມືອງ ແລະບ້ານຕ່າງໆທີ່ແຕກ ຍ້ອນການບຸກໂຈມຕີຂອງກຳລັງພາກພື້ນດິນທີ່ໄດ້ຮັບການໜຸນຫຼັງຈາກສະຫະລັດແລະແນວໂຮມ